Íslenska karlalandsliðið í körfubolta mætir Lúxemborg í lokaleik sínum í forkeppni HM 2023 í dag. Svigkeppni HM í alpagreinum er hálfnuð en allar íslensku skíðakonurnar fjórar féllu úr keppni eftir fyrri ferðina í morgun.
Heimsmeistaramótið í alpagreinum stendur nú sem hæst í Cortina á Ítalíu og í morgun hófst keppni í svigi kvenna. Eftir fyrri ferðina er Austurríkiskonan Katharina Liensberger efst en næst á eftir henni er efsta kona heimsbikarsins, Petra Vlhova frá Slóvakíu og Wendy Holdener frá Sviss er þriðja. Fjórar íslenskar skíðakonur tóku þátt í keppninni í dag, þær Katla Björg Dagbjartsdóttir, Hólmfríður Dóra Friðgeirsdóttir, Sigríður Dröfn Auðunsdóttir og Hjördís Birna Ingvadóttir. Þær féllu allar úr leik eftir fyrri ferðina. Nú klukkan hálf eitt hófst seinni ferðin í sviginu og er hún í beinni útsendingu á RÚV. Klukkan tvö hefst svo bein útsending frá boðgöngu karla á HM í skíðaskotfimi og verður sýnt frá þeirri keppni á RÚV 2.
Karlalandslið Íslands í körfubolta verður í eldlínunni í dag í lokaleik sínum í forkeppni HM 2023. Þá mætir Ísland Lúxemborg en á fimmtudag tryggði íslenska liðið sér efsta sæti riðilsins eftir sigur á Slóvakíu. Leikur Íslands og Lúxemborgar hefst klukkan þrjú og er í beinni útsendingu á RÚV.
Naomi Osaka vann í morgun sinn fjórða risatitil í tennis eftir sigur á Jennifer Brady í úrslitum Opna ástralska meistaramótsins í tennis. Osaka vann Brady í tveimur settum, 6-4 og 6-3, og er þetta í annað sinn sem Osaka fagnar sigri á Opna ástralska. Úrslitaleikurinn í einliðaleik karla verður spilaður í fyrramálið en þá mætast Serbinn Novak Djokovic, áttfaldur meistari á mótinu, og Rússinn Daniil Medvedev.
Fjórir leikir verða spilaðir í ensku úrvalsdeildinni í fótbolta í dag og er leikur Southampton og Chelsea þegar hafinn. Burnley tekur á móti West Bromwich Albion klukkan þrjú og klukkan hálf sex mætast erkifjendurnir í Liverpool og Everton. Fulham tekur svo á móti Sheffield United í fallbaráttuslag klukkan átta í kvöld. Manchester City situr á toppi deildarinnar með 56 stig, 10 stigum ofar en Manchester United og Leicester.
Keppni í svigi kvenna á HM í alpagreinum stendur nú yfir í Cortina á Ítalíu. Íslensku skíðakonurnar fjórar sem hófu keppni í morgun féllu úr leik eftir fyrri ferðina. 